לידיעת המעריצים: בהפקת המופע של רד הוט צ'ילי פפרס בפארק הירקון מתכוננים לאפשרות שהאיסור על התקהלויות בשל התפשטות נגיף הקורונה יימשך אל תוך חודשי הקיץ, ונערכים בהתאם. במקרה של דחייה, התאריך המעודכן עשוי להיות בספטמבר הקרוב.

רד הוט צ'ילי פפרס (באדיבות warner music)

כזכור, המופע של להקת הענק האמריקנית אמור היה להיערך ב-10 ביוני בפארק הירקון, כפי שנחשף ב-ynet. עם זאת, בעקבות התפשטות נגיף הקורונה והאיסור על התקהלויות, לא היה ברור כיצד יוכל להתקיים בתאריך המקורי. בסוף השבוע האחרון פורסם כי על פי בכירים בממשלה, לא יותרו התקהלויות לפני חודש ספטמבר.

בהפקה הישראלית עושים מאמצים שלא לאכזב את קהל המעריצים הגדול, שרכש עשרות אלפי כרטיסים עם ההכרזה על הגעתה המתוכננת של להקת הרוק. כעת מתברר כי המפיקים לא מתכננים דחייה של שנה - כמו במקרה של ניק קייב, שהודיע שהופעתו בארץ תתקיים ב-2021 - אלא נערכים לקראת דחייה של כשלושה חודשים בסך הכל.

גיא בסר מבעלי לייב ניישן ישראל מסר בתגובה: "תאריך הופעתה של להקת רד הוט צ'ילי לא השתנה נכון להיום. יחד עם זאת ובמטרה לשמור על בריאות וביטחון הקהל, האמנים והצוותים, אנו קשובים להוראות המקומיות והבינ"ל ונפעל על פיהן בתיאום מלא מול נציגי הלהקה. אנו עובדים יחד ובתיאום עם הנהלת הלהקה על מועדים חלופיים לספטמבר 2020, המותאמים לשווקים האירופאים כחלופה. מדיניות זו נכונה גם באשר הופעות לבינלאומיות אחרות. יודגש כי אין בכוונת הלהקה לבטל את המופע בישראל! הקהל יעודכן על ידינו באם תתקבל החלטה על שינוי מועד ההופעה בישראל בכל אמצעי המדיה, ואין כל צורך לפנות למשרד הכרטיסים טיקטמאסטר".